Document ID: 32014D0672

KOMISIJOS ĮGYVENDINIMO SPRENDIMAS
2014 m. rugsėjo 24 d.
dėl Bendro Europos dangaus veiklos rezultatų apžvalgos įstaigos paskyrimo pratęsimo
(2014/672/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (1), ypač į jo 11 straipsnio 2 dalį,
kadangi:
(1)
2010 m. liepos 29 d. Komisijos sprendimu (2) Europos saugios oro navigacijos organizacija (Eurokontrolė), įsteigta 1960 m. gruodžio 13 d. tarptautine konvencija dėl bendradarbiavimo oro navigacijos saugos srityje su pakeitimais, padarytais 1981 m. vasario 12 d., ir persvarstyta 1997 m. birželio 27 d., veiklą vykdanti per veiklos rezultatų apžvalgos komisiją, kuriai padeda veiklos rezultatų apžvalgos skyrius, buvo paskirta Bendro Europos dangaus veiklos rezultatų apžvalgos įstaiga laikotarpiui iki 2015 m. birželio 30 d.;
(2)
2010 m. rugpjūčio 11 d. raštu Komisija paskyrė veiklos rezultatų vertinimo apžvalgos įstaigos pirmininką, o 2013 m. liepos 25 d. Komisijos sprendimu (3) Komisija paskyrė tos įstaigos narius laikotarpiui iki 2015 m. birželio 30 d.;
(3)
Komisijai ir nacionalinėms priežiūros institucijoms specialistų paramą būtina gauti ir po 2015 m. birželio 30 d., todėl reikia paskirti veiklos rezultatų apžvalgos įstaigą papildomam laikotarpiui, atsižvelgiant į reikšmingas šios įstaigos užduotis, kaip nustatyta Reglamento (EB) Nr. 549/2004 11 straipsnio 2 dalyje ir Komisijos įgyvendinimo reglamento (ES) Nr. 390/2013 (4) 3 straipsnyje;
(4)
po pirmojo ataskaitinio laikotarpio, kuris baigiasi 2014 m. gruodžio 31 d., Komisija turi peržiūrėti veiklos rezultatų plano, kurio dalis yra ir veiklos rezultatų apžvalgos įstaiga, poveikį, taikymo sritį ir veiksmingumą. Tokiomis aplinkybėmis reikėtų, kad papildomas veiklos rezultatų apžvalgos įstaigos paskyrimo laikotarpis baigtųsi 2016 m. gruodžio 31 d., kad nebūtų užbėgta už akių rezultatų apžvalgos procesui, dėl kurio gali keistis įstaigos būsimos užduotys, paskyrimas ir sudėtis. 2016 m. gruodžio 31 d. baigiamasis terminas taip pat dera su ataskaitiniu laikotarpiu pagal Įgyvendinimo reglamento (ES) Nr. 390/2013 3 straipsnio 1 dalį, nes taip veiklos rezultatų apžvalgos įstaigai sudaromos sąlygos iki galo atlikti savo darbą, susijusį su antro ataskaitinio laikotarpio (2015-2019 m.) veiklos rezultatų planų priėmimu, siekiant parengti ataskaitinio laikotarpio tikslinius veiklos rodiklius Sąjungos mastu, kad jie būtų taikomi nuo 2017 m. terminalo oro navigacijos paslaugoms nustatytų vieneto sąnaudų atžvilgiu, ir 2016 m. įvertinti eismo prielaidas, kurios buvo naudojamos nustatant antro ataskaitinio laikotarpio Sąjungos masto tikslinius veiklos rodiklius.
(5)
Eurokontrolės veiklos rezultatų apžvalgos komisija, kuri šiuo metu lieka tinkamiausia įstaiga šioms užduotims atlikti, neprieštaravo, kad ją paskirtų veiklos rezultatų apžvalgos įstaiga papildomam laikotarpiui. Šios įstaigos pirmininkas ir nariai, kurie atrinkti anksčiau pagal 2010 m. liepos 29 d. Komisijos sprendimo 4 straipsnio 4 dalyje ir 5 straipsnio 1 dalyje nustatytą tvarką taip pat nurodė galintys dirbti naujos kadencijos laikotarpiu. Atsižvelgiant į ribotą šio papildomo laikotarpio trukmę ir į tai, kaip svarbu užtikrinti tęstinumą ataskaitinio laikotarpio pradžioje, šiuo etapu netikslinga pradėti naują atrankos procedūrą;
(6)
todėl veiklos rezultatų apžvalgos įstaigos paskyrimas ir jos pirmininko bei narių skyrimas turėtų būti pratęsti laikotarpiui, kuris baigiasi 2016 m. gruodžio 31 d.;
(7)
pagal Reglamentą (EB) Nr. 549/2004 veiklos rezultatų apžvalgos įstaiga, atlikdama jai pavestas užduotis, turi būti nešališka, turėti reikiamą kompetenciją ir veikti savarankiškai. Todėl šiuo klausimu turėtų būti numatytos tinkamos apsaugos priemonės. Taip pat turėtų būti nurodyta, kaip ši įstaiga turi atsiskaityti Komisijai;
(8)
siekiant užtikrinti tinkamą jos veikimą, reikėtų nustatyti atitinkamas taisykles dėl darbo tvarkos taisyklių, būtinų balsavimo reikalavimų ir veiklos rezultatų apžvalgos įstaigos finansavimo.
(9)
siekiant aiškumo, 2010 m. liepos 29 d. Komisijos sprendimas ir 2013 m. liepos 25 d. Komisijos sprendimas turėtų būti panaikinti;
(10)
siekiant užtikrinti tęstinumą, šis sprendimas turėtų įsigalioti 2015 m. liepos 1 d.;
(11)
šio sprendimo nuostatos atitinka Reglamento (EB) Nr. 549/2004 5 straipsnio 1 dalimi įsteigto Bendro Europos dangaus komiteto nuomonę,
PRIĖMĖ ŠĮ SPRENDIMĄ:
1 straipsnis
Veiklos rezultatų apžvalgos įstaigos paskyrimas
1. Eurokontrolės veiklos rezultatų apžvalgos komisija, kuriai padeda Eurokontrolės agentūros veiklos rezultatų apžvalgos skyrius, paskiriama Bendro Europos dangaus veiklos rezultatų apžvalgos įstaiga iki 2016 m. gruodžio 31 d.
2. Būtina paskyrimo sąlyga - veiklos rezultatų apžvalgos įstaiga turi išlaikyti keturių pagrindinių veiklos sričių - saugos, pajėgumo, aplinkos apsaugos ir ekonominio efektyvumo - kolektyvinę kompetenciją, o Eurokontrolės veiklos rezultatų apžvalgos skyrius turi jai teikti pakankamą, nepriklausomą ir kvalifikuotą pagalbą.
3. Veiklos rezultatų apžvalgos įstaiga, jos pirmininkas ir nariai, atlikdami šiuo sprendimu įstaigai pavestas pareigas, turi būti nešališki, savo funkcijas vykdyti savarankiškai ir vengti interesų konfliktų.
4. Veiklos rezultatų apžvalgos įstaigai suteikiama galimybė gauti Įgyvendinimo reglamente (ES) Nr. 390/2013 nurodytus su veikla susijusius duomenis, kurie yra prieinami Eurokontrolei.
2 straipsnis
Atskaitomybė
1. Veiklos rezultatų apžvalgos įstaiga veikia visiškai skaidriai ir atsiskaito tiesiogiai Komisijai. Jos ataskaitos ir rekomendacijos yra Komisijos nuosavybė. Skelbti ar platinti tas ataskaitas ir rekomendacijas galima tik gavus išankstinį raštišką Komisijos sutikimą.
2. Kartą per metus veiklos rezultatų apžvalgos įstaiga Komisijai praneša apie:
a)
savo bendradarbiavimą su Europos aviacijos saugos agentūra (EASA) ir darbinius susitarimus su oro navigacijos paslaugų teikėjais, oro uostą valdančiomis įstaigomis, oro uostų koordinatoriais ir oro vežėjais, kaip nurodyta Įgyvendinimo reglamento (ES) Nr. 390/2013 3 straipsnio atitinkamai 7 ir 8 dalyse;
b)
apie remiantis šiuo sprendimu atliktą darbą ir savo išteklių naudojimą.
3 straipsnis
Pirmininko ir narių skyrimas
1. Veiklos rezultatų apžvalgos įstaigos pirmininkas ir nariai išvardyti priede.
2. Pirmininkas ir nariai pasirašo pareiškimą, kuriame įsipareigoja savo funkcijas veiklos rezultatų apžvalgos įstaigoje vykdyti savarankiškai.
3. Jei veiklos rezultatų apžvalgos įstaigos pirmininkas ar narys palieka veiklos rezultatų apžvalgos įstaigą iki 2016 m. gruodžio 31 d., jo pakeistinis atrenkamas iš kandidatų, kurie turi reikiamos patirties ir kompetencijos, yra nepriklausomi ir neturi interesų konfliktų. Tą pakeistinį skiria Komisija pagal Įgyvendinimo reglamento (ES) Nr. 390/2013 3 straipsnio 1 dalį.
4 straipsnis
Darbo tvarkos taisyklės
1. Veiklos rezultatų apžvalgos įstaiga priima savo darbo tvarkos taisykles paprastąja balsų dauguma ir gavusi išankstinį Komisijos pritarimą.
2. Veiklos rezultatų apžvalgos įstaiga priima savo ataskaitas ir rekomendacijas paprastąja balsų dauguma.
5 straipsnis
Finansavimas
1. Veiklos rezultatų vertinimo įstaigos darbas Įgyvendinimo reglamento (ES) Nr. 390/2013 3 straipsnio 3, 4 bei 5 dalyse ir 6 dalies a punkte nurodytoms užduotims atlikti, įskaitant veiklos rezultatų apžvalgos įstaigos pirmininko ir narių išlaidas ir atitinkamas su Eurokontrolės veiklos rezultatų apžvalgos skyriaus darbuotojais susijusias išlaidas, finansuojamas iš Sąjungos biudžeto.
2. Įgyvendinimo reglamento (ES) Nr. 390/2013 3 straipsnio 6 dalies b ir c punktuose nurodytoms užduotims valstybė (-ės) narė (-ės) skirią specialų finansavimą, kuriuo padengiamos papildomos išlaidos, atsirandančias dėl veiklos rezultatų apžvalgos įstaigai teikiamų prašymų padėti atitinkamai valstybei (-ėms) narei (-ėms).
6 straipsnis
Išankstinis nutraukimas
1. Jei veiklos rezultatų apžvalgos įstaigos pirmininkas ar narys nesilaiko šio sprendimo nuostatų, Komisija turi teisę nutraukti jų paskyrimą.
2. Jei Eurokontrolė nesilaiko šio sprendimo nuostatų, Komisija turi teisę, prieš tris mėnesius įspėjusi raštu, persvarstyti arba nutraukti paskyrimą.
7 straipsnis
Panaikinimas
2010 m. liepos 29 d. Komisijos sprendimas ir 2013 m. liepos 25 d. Komisijos sprendimas panaikinami.
8 straipsnis
Įsigaliojimas ir taikymas
Šis sprendimas įsigalioja 2015 m. liepos 1 d. ir taikomas iki 2016 m. gruodžio 31 d.
Priimta Briuselyje 2014 m. rugsėjo 24 d.

Labels: 13
8
11
15